Összefoglalás az 1. tanulmányról

Érzelmek

„Bizony, bizony mondom néktek, hogy sírtok és jajgattok ti, a világ pedig örül: ti szomorkodtok, hanem a ti szomorúságtok örömre fordul” (Jn 16:20)

Az elmúlt heti tanulmányunk, az új év első tanulmánya, az érzelmekről szólt, melyek fontos részét képezik az ember személyiségének. Kiválthatnak pozitív és negatív cselekedeteket egyaránt, ezáltal alakítva a viselkedésünket. Ahogy már eddig is láthattuk, a Bibliában megjelenő személyek sem mentesülnek az érzelmi hullámvölgyektől és hullámhegyektől. 

A tanulmány elsőként a Sámuel 2. könyvében leírt Támár és Amnon esetével foglalkozik, mely történetben többféle érzelemmel találkozhatunk. Amnon erőszakosságával és érzelmi túlfűtöttségével, szeretetével és gyűlöletével, Támár megalázottságával és félelmével, Absolon bosszúvágyával, vagy Dávid dühével és tehetetlenségével. 

Figyelmünk középpontjába azonban – ahogy az egész negyedévben is – Jézus érzelmi megnyilvánulásai kerülnek. Jézus figyelmessége, ahogy földi szolgálata során igyekezett a vele kapcsolatba kerülő emberek lelki és fizikai szükségleteit ellátni, követendő példaként áll előttünk. Szeretettel és türelemmel közeledett minden emberhez, legyen az beteg vagy bűnös. Szüntelenül tanított és gyógyított. Türelmes, könyörületes és érző szívű volt, átérezte a szenvedő fájdalmát. Jeruzsálem felett könnyekre fakadt a város lakóinak elutasító magatartása miatt. Szerette őket és mélységesen fájt neki, hogy visszautasították, mert előre látta szomorú sorsukat. Jézus mindig másokért volt szomorú, sohasem önmagáért. A Bibliában olvashatunk olyan esetekről is, amikor dühös volt. Haragja azonban mindig az igazságtalanság és az Atya akarata iránti engedetlenség ellen irányult. Ezt láthattuk például a jeruzsálemi templomot elfoglaló és megszentségtelenítő árusok esetében.

Befejezésül E. G. White: Válaszd az életet! c. könyvéből vett idézettel foglalnám össze a tanulmányunk üzenetét: „Jézus magára vette az emberi természetet, és együtt érez a szenvedő emberrel. Krisztus nemcsak ismer minden egyes embert, sajátos szükségleteivel és próbáival együtt, de ismeri azokat a körülményeket is, amelyek bántják és megzavarják lelki életét. Szánó szeretettel nyúl minden szenvedő gyermeke felé. Aki nagyon szenved, azt nagyon szánja, és mélységesen együtt érez vele. Megindul gyengeségünkön, és szeretné, ha kétségeinket, bajainkat letennénk lábához, és ott is hagynánk. Nem vagyunk bölcsek, ha önmagunkat figyeljük, és saját érzelmeinket elemezgetjük. Ha ezt tesszük, az ellenség olyan nehézségeket hoz, és olyan kísértéseket kínál, amelyek gyengítik hitünket és elbátortalanítanak. Érzelmeink vizsgálgatásával és szabadjára engedésével kaput tárunk a kétely előtt, és elveszítjük tisztánlátásunkat. Ezért ne önmagunkra tekintsünk, hanem Jézusra!”

